Trend ved Rønbjerg er blevet et sandt pensionistparadis. Omkring 200 pensionister er flyttet til området, hvor de bor året rundt og nyder deres otium i sommerhusene. Ægteparret Per og Bodil Godsk er nogle af dem. Sidste år flyttede de fra Århus og bor nu permanent i deres sommerhus i Trend, som de har haft i sytten år. de kendte i starten ikke så mange, men det er de kommet til. - Her er så dejligt. Jeg går til gymnastik i Overlade og går ture med venner. Vi befinder os rigtig godt her, siger Bodil Godsk. Traditionelt har børnefamilierne været målgruppe for kommunernes tilflytningskampagner, men nu er det i lige så høj grad de aktive pensionister med købekraft, man vil tiltrække. Ægteparret fra Århus nyder deres nye tilværelse i Trend, hvor de føler sig hjemme med udsigt til natur og rig mulighed for gåture ved vandet. - Jeg forstår ikke, hvorfor man kalder det udkantsdanmark. Vi har boet i en storby, og jeg kan mærke den forskel, der er, siger Per Godsk.

Referat:
Det er ikke kun børnefamilier, der er attraktive for kommunerne. Pensionister med købekraft, er guld værd for de nordjyske borgmestre.